Perussuomalaisten kansanedustaja Mika Raatikainen teki kirjallisen kysymyksen yhteiskunnan myöntämistä taloudellisista tuista terroristiryhmissä toimiville henkilöille.

Viranomaisten tiedossa on noin 40 henkilöä, jotka ovat lähteneet Suomesta Syyriaan tai muualle Lähi-itään liittyäkseen terroristiryhmiin.

– Todellinen määrä voi olla suurempikin ja osa terroristeista lienee jo palannut takaisin Suomeen, Raatikainen sanoo.

– Kysyin ministeri Laura Rädyltä, mihin toimiin hallitus aikoo ryhtyä, etteivät veronmaksajat joudu rahoittamaan sosiaalitukien muodossa niiden henkilöiden toimintaa, jotka ovat liittyneet terroristiryhmiin Syyriassa tai muualla ja jotka ovat viranomaisten tiedossa.

Suomalaiset rahoittavat

Ministerin vastaus oli Raatikaisen mielestä pöyristyttävä.

– Räty vastasi, että terroristijärjestöön kuuluminen Syyriassa tai muualla ei ole peruste lakkauttaa Kelan myöntämien sosiaalietuuksien maksamista tällaiseen toimintaan osallistuvalta, tai hänen mukanaan ulkomailla oleskelevilta perheenjäseniltä.

– Näin suomalaiset veronmaksajat joutuvat rahoittamaan terroristista toimintaa. Ei tämä mene minun oikeustajuuni ainakaan, Raatikainen ihmettelee.

PS VERKKOTOIMITUS